ບັນດານັກສຶກສາລາວ ພວມຮ່ຳຮຽນຢູ່ມະຫາວິທະຍາໄລແຫ່ງຕ່າງໆໃນບໍລິເວນນະຄອນດ່ານັງ ມີຊຸມມື້ທີ່ບໍ່ອາດຫຼົງລືມໄດ້ກັບຄອບຄົວໃໝ່ຂອງຕົນຢູ່ດ່ານັງ ເມື່ອເຂົ້າຮ່ວມລາຍການ homestay-ຢູ່ຮ່ວມກັບປະຊາຊົນ ໂດຍສະມາຄົມມິດຕະພາບຫວຽດນາມ-ລາວ ນະຄອນດ່ານັງ ຈັດຕັ້ງຂຶ້ນ. ນີ້ແມ່ນວິທີດີທີ່ສຸດ, ເພື່ອສ້າງຄວາມປະທັບໃຈໃຫ້ແກ່ນັກສຶກສາລາວ ທຸກຄົນໃນໄລຍະຮ່ຳຮຽນຢູ່ນະຄອນທະເລທາງພາກກາງຂອງຫວຽດນາມ
ພິທີຜັນຂະຫຍາຍລາຍການຢູ່ດ່ານັງ
(ພາບ:ອິນເຕີເນັດ)
ດ່ານັງ, ນະຄອນທະເລທາງພາກກາງຂອງຫວຽດນາມ ແມ່ນໜຶ່ງໃນບັນດາທ້ອງຖິ່ນທີ່ໄດ້ຕັ້ງໜ້າຊຸກຍູ້ການພົວພັນມິດຕະພາບກັບບັນດາແຂວງນະຄອນຂອງລາວ, ພິເສດແມ່ນໃນຂົງເຂດການສຶກສາ. ໃນຊຸມປີຜ່ານມາ, ດ່ານັງ ໄດ້ບຳລຸງສ້າງແຫຼ່ງຊັບພະຍານກອນມະນຸດໃຫ້ແກ່ບັນດາແຂວງຈຳປາສັກ, ເຊກອງ, ສາລະວັນ, ອັດຕະປື….ດ້ວຍຈຳນວນນັກສຶກສານັບຮ້ອຍຄົນພວມຮ່ຳຮຽນຢູ່ບັນດາມະຫາວິທະຍາໄລຍສັບພະວິຊາ, ມະຫາວິທະຍາໄລສ້າງຄູດ່ານັງ, ມະຫາວິທະຍາໄລພາສາຕ່າງປະເທດດ່ານັງ… ໜຶ່ງໃນບັນດາຄວາມຫຍຸ້ງຍາກທີ່ສຸດຂອງບັນດານຶກສຶກສາລາວ ໃນວິວັດການຮ່ຳຮຽນນັ້ນແມ່ນລະດັບພາສາຫວຽດນາມ ຍັງອ່ອນ, ສະນັ້ນ, ຄຸນນະພາບການຮ່ຳຮຽນບໍ່ທັນສູງ. ດ້ານອື່ນ, ໃນໄລຍະຫາກໍ່ມາດ່ານັງ, ນັກຮຽນລາວ ຍັງມີຄວາມຈົງຈຽມ, ໜ້າອາຍ, ບໍ່ກ້າພົວພັນກັບຄົນຫວຽດ ແລະ ບໍ່ສາມາດເຊື່ອມຕົວເຂົ້າກັບຊີວິດຢູ່ນີ້ໄດ້. ເພື່ອຊ່ວຍໃຫ້ພວກນ້ອງຜ່ານຜ່າຄວາມຫຍຸ້ງຍາກເຫຼົ່ານີ້, ນັບແຕ່ປີ 2011, ສະຫະພັນບັນດາອົງການຈັດຕັ້ງມິດຕະພາບ ແລະ ສະມາຄົມມິດຕະພາບຫວຽດນາມ-ລາວນະຄອນດ່ານັງ ໄດ້ຜັນຂະຫຍາຍລາຍການຢູ່ຮ່ວມກັບປະຊາຊົນທີ່ສະຫງວນໃຫ້ແກ່ບັນດານັກສຶກສາລາວ. ທ່ານນາງ Do Thi Kim Linh ປະທານສະມາຄົມມິດຕະພາບຫວຽດນາມ-ລາວ ນະຄອນດ່ານັງ ໃຫ້ຮູ້ວ່າ: ລາຍການດັ່ງກ່າວໄດ້ຮັບການຕອບສະໜອງຢ່າງສຸດຈິດສຸດໃຈຈາກກົງສູນໃຫ່ຍ ສປປ ລາວ ປະຈຳນະຄອນດ່ານັງ, ບັນດາມະຫາວິທະຍາໄລ, ທ້ອງຖິ່ນຕ່າງໆ ແລະ ນັກສຶກສາ:
“ນີ້ແມ່ນການເຄື່ອນໄຫວທີ່ສະມາຄົມມິດຕະພາບຫວຽດນາມ-ລາວນະຄອນດ່ານັງ ໄດ້ຜັນຂະຫຍາຍ ແລະ ປະຕິບັດຢ່າງມີປະສິດທິຜົນ ແລະ ແທດຈິງທີ່ສຸດ. ພວກຂ້າພະເຈົ້າໄດ້ຜັນຂະຫຍາຍທົດລອງຢູ່ຕາແສງ ຮ່ວາແຄ໋ງເໜືອ ແລະ ຮ່ວາແຄ໋ງໃຕ້ ຍ້ອນວ່າສອງທ້ອງຖິ່ນນີ້ຢູ່ມໍ່ກັບມະຫາວິທະຍາໄລສ້າງຄູ ແລະ ມະຫາວິທະຍາໄລຊັບພະວິຊາດ່ານັງ. ຈຸດໝາຍຂອງລາຍການແມ່ນເພື່ອແນໃສ່ສ້າງໂອກາດແລກປ່ຽນດ້ານພາສາ ແລະ ວັດທະນະທຳຂອງຫວຽດນາມ ໃຫ້ແກ່ນັກສຶກສາລາວ ຜ່ານການເຄືອ່ນໄຫວ ຢູ່ຮ່ວມກັບປະຊາຊົນ, ຈະຊ່ວຍໃຫ້ພວກນ້ອງເຊື່ອມຕົວເຂົ້າກັບຊີວິດໃນເຂດຊຸມຊົນ, ຈາກນັ້ນ, ປະກອບສ່ວນຍົກສູງຄຸນນະພາບ ແລະ ສະພາບແວດລ້ອມແຫ່ງການຮ່ຳຮຽນໃຫ້ແກ່ນັກສຶກສາລາວ ຢູ່ດ່ານັງ”
(ພາບ:danang.vn)
ນັບແຕ່ເວລາໄດ້ເລີ່ມຜັນຂະຫຍາຍລາຍການແຕ່ຕົ້ນປີ 2011 ຮອດເດືອນ 4/2012, ມີນັກສຶກສາລາວ 65 ຄົນຢູ່ມະຫາວິທະຍາໄລສ້າງຄູ, ມະຫາວິທະຍາໄລເສດຖະກິດດ່ານັງ ເຂົ້າຮ່ວມລາຍການ. ບັນດາຄອບຄົວໃນທ້ອງຖິ່ນໄດ້ຮັບພວກນ້ອງມາຢູ່ຮ່ວມກັນດ້ວຍຄວາມສະໝັກໃຈ. ການມີໜ້າບັນດາສະມາຊິກໃໝ່ນັ້ນ ໄດ້ນຳມາເຊິ່ງຄວາມມ່ວນຊື່ນຕື່ມອີກໃຫ້ແກ່ບັນດາຄອບຄົວ. ທ່ານ Nguyen Nhi ຢູ່ຕາແສງຮ່ວາແຄ໋ງໃຕ້ ເມືອງລຽນຈຽວ ໄດ້ເວົ້າດ້ວຍຄວາມພາກພູມໃຈວ່າ “ຂ້າພະເຈົ້າມີລູກຕື່ມອີກ 2 ຄົນ“. ບັນດາຄອບຄົວໄດ້ເອົາໃຈໃສ່ເບິ່ງແຍງນັກສຶກສາລາວປຽບເໝືອນລູກຂອງຕົນແທ້ໆ ແລະ ບັນດານັກສຶກສາລາວ ກໍ່ຮັບຮູ້ໄດ້ອາລົມຈິດອັນອົບອຸ່ນ ແລະ ຄວາມຮັກແພງຈາກຜູ້ເປັນພໍ່ເປັນແມ່ຄົນຫວຽດນາມ. ທ່ານນາງ Do Thi Kim Linh ປະທານສະມາຄົມມິດຕະພາບຫວຽດນາມ-ລາວ ນະຄອນດ່ານັງ ໃຫ້ຮູ້ຕື່ມອີກວ່າ:
“ເບິ່ງລວມແລ້ວ, ໃນໄລຍະພວກນ້ອງໄດ້ຢູ່ຮ່ວມກັບບັນດາຄອບຄົວ ຫວຽດນາມ, ພວກນ້ອງມີຄວາມມ່ວນຊື່ນ ແລະ ພາກພູມໃຈທີ່ສຸດ ຍ້ອນມີເງື່ອນໄຂເພື່ອຮຽນພາສາຫວຽດຫຼາຍກ່ວາ ແລະ ມີຄວາມເຂົ້າໃຈຕື່ມອີກກ່ຽວກັບຮີດຄອງປະເພນີ, ວັດທະນະທຳໃນຊີວິດປະຈຳວັນຂອງບັນດາຄອບຄົວຫວຽດນາມ, ຈາກນັ້ນພວກນ້ອງຈຶ່ງມີຄວາມເຊື່ອໝັ້ນຕົນເອງກ່ວາໃນການພົວພັນກັບຄົນຫວຽດນາມ”
ເຂົ້າຮ່ວມລາຍການ homestay ໃນໄລຍະເວລາ 2 ອາທິດ, ບັນດານັກສຶກສາລາວ ຢູ່ດ່ານັງ ໄດ້ມີໂອກາດເພື່ອຫັດເວົ້າ ແລະ ຂຽນ ພາສາຫວຽດນາມ. ດຳລົງຊີວິດໃນສະພາບອັນອົບອູ່ນ, ສະໜິດສະໜົມໄດ້ຊ່ວຍໃຫ້ພວກນ້ອງເຊື່ອມຕົວຕໍ່ຊີວິດໃໝ່ຢ່າງໄວວາ. ໂດຍຜ່ານລາຍ ການ, ພວກນ້ອງໄດ້ເປີດກ້ວາງລະດັບຄວາມຮູ້ກ່ຽວກັບຊີວິດດ້ານວັດທະ ນະທຳດ້ວຍບັນດາຮີດຄອງປະເພນີ ພ້ອມກັບອາຫານການກິນພິເສດຂອງເຂດພາກກາງຫວຽດນາມ.